“Betang Dipelo! Ke Fentše Lefase” (Johane 16) | Bophelo bja Jesu
KGAUSWINYANE BAAPOSTOLA BA KA SE SA BONA JESU
BOHLOKO BJA BAAPOSTOLA BO TLA FETOGA LETHABO
Jesu le baapostola ba gagwe ba itokišeleditše go tloga phapošing ya ka godimo moo ba bego ba jela Paseka gona. Ka ge a ba neile temošo e lekanego, Jesu o oketša ka gore: “Ke le boditše dilo tše gore le se ke la kgopša.” Ke ka baka la’ng temošo e bjalo e be e nyakega? O ba botša gore: “Batho ba tla le raka sinagogeng. Ge e le gabotse, nako e a tla ge yo mongwe le yo mongwe yo a le bolayago a tlago go nagana gore o diretše Modimo tirelo e kgethwa.”—Johane 16:1, 2.
Ditaba tšeo e ka ba tše di tshwenyago baapostola. Gaešita le ge pejana Jesu a ile a bolela gore lefase le be le tla ba hloya, o be a se a ba botša ka go lebanya gore ba tla bolawa. Ke ka baka la’ng a se a ba botša? O re: “Ga se ka le botša dilo tše mathomong, gobane ke be ke na le lena.” (Johane 16:4) Bjale o ba lemoša pele a ka sepela. Se se ka ba thuša gore ka morago ba efoge go kgopša.
Jesu o tšwela pele ka gore: “Ke ya go yo a nthomilego, fela ga go le o tee wa lena yo a mpotšišago gore: ‘O ya kae?’” Pejana mantšiboeng ao ba be ba mmotšišitše mabapi le moo a yago gona. (Johane 13:36; 14:5; 16:5) Eupša bjale, ka ge ba tšhošitšwe ke seo a se boletšego mabapi le tlaišo, ba aparetšwe ke manyami. Ka go re’alo ba palelwa ke go botšiša gape mabapi le letago leo a tlago go le hwetša goba gore seo se tla bolela eng go barapedi ba therešo. Jesu o re: “Ka ge ke le boditše dilo tše, dipelo tša lena di tletše manyami.”—Johane 16:6.
Ke moka Jesu o hlalosa ka gore: “Go holega lena ge ke tloga. Gobane ge e ba ke sa tloge, mothuši a ka se tle go lena le gatee; eupša ge e ba ke tloga, ke tla mo roma go lena.” (Johane 16:7) Ke feela ge Jesu a ka hwa le go ya legodimong moo barutiwa ba gagwe ba ka amogelago moya o mokgethwa, wo a ka o romelago e le mothuši wa batho ba gagwe lefaseng ka moka.
Moya o mokgethwa “o tla nea lefase bohlatse bjo bo kgodišago mabapi le sebe, toko le kahlolo.” (Johane 16:8) Ee, go palelwa ga lefase ke go dumela go Morwa wa Modimo go tla pepentšhwa. Go rotogela ga Jesu legodimong e tla ba bohlatse bjo bo kgodišago bja go loka ga gagwe le go bontšha lebaka leo ka lona Sathane, e lego “mmuši wa lefase le,” a swanelwago ke kahlolo e šoro.—Johane 16:11.
Jesu o tšwela pele ka gore: “Ke sa na le dilo tše dintši tšeo nka le botšago tšona, eupša ga le kgone go di rwala ga bjale.” Ge a ba tšhollela moya o mokgethwa, wona o tla ba hlahla go kwešiša ‘therešo ka moka,’ gomme ba tla kgona go phela ka therešo yeo.—Johane 16:12, 13.
Baapostola ba makatšwa ke seo Jesu a tšwelago pele a se bolela, ge a re: “Go se go ye kae, le ka se sa mpona, le gona go se go ye kae le tla buša le mpona.” Ba botšišana gore o ra go re’ng. Jesu o lemoga gore ba nyaka go mmotšiša ka se, ka gona o hlalosa ka gore: “Ruriruri ke re go lena: Le tla lla le go golola, eupša lefase le tla thaba; le tla ba bohlokong, eupša bohloko bja lena bo tla fetoga lethabo.” (Johane 16:16, 20) Ge Jesu a bolawa thapameng e latelago, baetapele ba bodumedi ba a thaba, eupša barutiwa ba kwa bohloko. Ke moka bohloko bja bona bo fetoga lethabo ge Jesu a tsošwa bahung! Ba tšwela pele ba thaba ge a tšhollela moya o mokgethwa wa Modimo godimo ga bona.
Ge Jesu a bapiša boemo bja baapostola le bja mosadi yo a šokwago, o re: “Mosadi ge a belega o kwa bohloko gobane nako ya gagwe e fihlile; eupša ge a belege ngwana, ga a sa hlwa a gopola tlaišego ka baka la go thabela gore motho o belegwe lefaseng.” Jesu o kgothatša baapostola ba gagwe, o re: “Le lena gona bjale ekwang bohloko; eupša ke tla buša ke le bona gomme dipelo tša lena di tla thaba, le gona ga go yo a ka le amogago lethabo la lena.”—Johane 16:21, 22.
Go fihlela nakong ye, baapostola ga se ba ka ba kgopela dilo thapelong ka leina la Jesu. Bjale Jesu o re: “Letšatšing leo le tla kgopela dilo go Tate ka leina la ka.” Ke ka baka la’ng ba swanetše go dira bjalo? Ga se ka gobane Tate ga a nyake go ba araba. Ge e le gabotse, Jesu o re: “Tate ka noši o a le rata ka ge lena le nthatile . . . ke le moemedi wa Tate.”—Johane 16:26, 27.
Mantšu a Jesu a kgothatšago ao a a boditšego baapostola a ka ba a ba matlafaditše gore ba bolele ba kgodišegile, ba re: “Ka baka le re dumela gore o tšwa go Modimo.” Kgauswinyane kgodišego yeo ya bona e tla lekwa. Ge e le gabotse, Jesu o hlalosa seo se letšego ka pele o re: “Bonang! Nako e a tla, e bile e fihlile, yeo ka yona le tlago go gašanywa gomme yo mongwe le yo mongwe a ya ntlong ya gagwe. Le tla ntlogela ke nnoši.” Lega go le bjalo o ba kgonthišetša ka gore: “Ke le boditše dilo tše gore ka nna le be le khutšo. Mo lefaseng le a tlaišega, eupša betang dipelo! Ke fentše lefase.” (Johane 16:30-33) Aowa, ga se gore Jesu o a ba lahla. O kgodišegile gore le bona ba ka fenya lefase go swana le yena, ka gore ba phethagatše thato ya Modimo ka potego go sa šetšwe maiteko a Sathane le a lefase la gagwe a go ba dira gore ba se botege.
Baapostola ba tshwenyega ge Jesu a ba nea temošo efe?
Ke ka baka la’ng baapostola ba palelwa ke go botšiša Jesu dipotšišo tše di oketšegilego?
Jesu o swantšha bjang taba ya ge bohloko bja baapostola bo fetoga lethabo?